இதுபற்றி சலீமிடம் பேசினோம். "சமூக வலைதளங்கள்மூலம் நிதி திரட்டி, இதுபோன்ற ஏழ்மை நிலைமையில் உள்ள நோயாளிகளின் உயிரை எங்க அமைப்பு காப்பாற்றிவருகிறது. அந்த வகையில்தான், பிரகாஷ் நிலையை சமூக வலை தளங்களில் பதிவிட்டோம். அதைப் பார்த்துட்டுதான் கோபியும் அவரது மனைவியும் 2,000 ரூபாய் கொடுத்துள்ளனர். நேற்று, அவருக்கு 17-வது திருமண நாள். அதை மனைவியோடு ஹோட்டல், சினிமா என்று கொண்டாட பணம் சேர்த்திருக்கிறார். நேற்று மனைவி, குழந்தைகளோடு மகிழ்ச்சியாக ஆட்டோவில் கிளம்பியும் இருக்கிறார். ஆனால், போகும் வழியில் எதேச்சையாக பிரகாஷ் பற்றிய எங்களது பதிவைப் பார்த்துட்டு, மனம் மாறி அந்தப் பணத்தை எங்களிடம் வழங்கினார். 'நான் ஏழ்மையான ஆட்டோ டிரைவர். வசதியான ஆளா இருந்தா லட்சம் லட்சமா அள்ளிக் கொடுத்திருப்பேன். என்னால முடிஞ்சது இவ்வளவுதான்'னு சொல்லியபடிக் கொடுத்தார். 2 ஆயிரமோ, 2 லட்சமோ முக்கியமல்ல. கொடுக்கணும்ங்கிற மனசுதான் முக்கியம்" என்றார் அழுத்தமாக.